**CÂNTEC**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CÂNTEC

Un cântec e toată iubirea din mine

Ce sună lumină pe note de dor

Şi simt portativul arzând orbitor

Sub cheia de sol în trupuri aldine.

Un cântec e viaţa ce-o dă Dumnezeu

Prin pântecul mamei purtat cu mândrie,

Şi fără de cântec e viaţa pustie

Iar drumul spre stele e greu, tare greu!

Să nu ratăm note, greşelile noastre

Pot face din doină un cântec de jale.

Podeşte-mi spre tine cu note o cale

Iar eu lângă ele pun păsări măiestre

Să-ţi apere somnul cu cântecul lor.

Mă-ncearcănă tobe şi totul vibrează

Pe cântecul vieţii unii nu mai dansează,

Sunt doar amintiri cu iz de folclor.

Şi totuşi e viaţa un cântec celest

Ce pare finit dar renaşte mereu.

În opera lumii un rol am şi eu

Şi-ncerc să mi-l joc şi demn şi onest.

Un cântec de viaţă-i un cântec frumos

Şi doar ascultându-l ciudat mă-nfior!

De ce să-ncerc Doamne să fiu dirijor

Când cel răstignit a fost Domnul Cristos?

Orchestra din jur îşi continuă cântul.

Ascult şi-mi îndrept către margine gândul.